พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา ครุยประจำตำแหน่ง ครุยวิทยฐานะ และเข็มวิทยฐานะของจุฬาลงกรณ์มหาวิทยาลัย พ.ศ. 2523
พระราชกฤษฎีกา
พระราชกฤษฎีกา
ว่าด้วยปริญญาในสาขาวิชา
อักษรย่อสำหรับสาขาวิชา ครุยประจำตำแหน่ง
ครุยวิทยฐานะ
และเข็มวิทยาฐานะ ของจุฬาลงกรณ์มหาวิทยาลัย
พ.ศ. ๒๕๒๓
 

ภูมิพลอดุลยเดช ป.ร.
ให้ไว้ ณ วันที่ ๙
กรกฎาคม พ.ศ. ๒๕๒๓
เป็นปีที่ ๓๕
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงพระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ และเข็มวิทยฐานะของจุฬาลงกรณ์มหาวิทยาลัย

อาศัยอำนาจตามความในมาตรา ๑๕๙ ของรัฐธรรมนูญแห่งราชอาณาจักรไทย
กับมาตรา ๔๐ และมาตรา ๔๔ แห่งพระราชบัญญัติจุฬาลงกรณ์มหาวิทยาลัย พ.ศ. ๒๕๒๒
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาว่าด้วยปริญญาในสาขาวิชาอักษรย่อสำหรับสาขาวิชา
ครุยประจำตำแหน่ง ครุยวิทยฐานะ และเข็มวิทยฐานะของจุฬาลงกรณ์มหาวิทยาลัย พ.ศ.
๒๕๒๓

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้กำหนดปริญญาในสาขาวิชา และอักษรย่อสำหรับสาขาวิชาของจุฬาลงกรณ์มหาวิทยาลัย
สำหรับชั้นปริญญาบัณฑิต ปริญญามหาบัณฑิต และปริญญาดุษฎีบัณฑิต ดังนี้
การผังเมือง ผ.
ครุศาสตร์ ค.
ทันตแพทยศาสตร์ ท.
นิติศาสตร์ น.
นิเทศศาสตร์ นศ.
บรรณารักษศาสตร์ บร.
บัญชี บช.
พยาบาลศาสตร์ พย.
พาณิชยศาสตร์ พศ.
แพทยศาสตร์ พ.
ภูมิสถาปัตยกรรมศาสตร์ ภ.สถ.
เภสัชศาสตร์ ภ.
รัฐศาสตร์ ร.
วิทยาศาสตร์ วท.
วิศวกรรมศาสตร์ วศ.
เศรษฐศาสตร์ ศ.
สถิติศาสตร์ สต.
สถาปัตยกรรมศาสตร์ สถ.
สังคมวิทยา สค.
สัตวแพทยศาสตร์ สพ.
อักษรศาสตร์ อ.

มาตรา ๔
ครุยประจำตำแหน่งและเครื่องหมายประกอบครุยประจำตำแหน่งของนายกสภามหาวิทยาลัย
อุปนายกสภามหาวิทยาลัย กรรมการสภามหาวิทยาลัย และคณาจารย์จุฬาลงกรณ์มหาวิทยาลัย
มีดังนี้
คณาจารย์จุฬาลงกรณ์มหาวิทยาลัย เป็นครุยพื้นผ้าโปร่งสีขาว
มีสำรดรอบขอบและที่ต้นแขนกับปลายแขน พื้นสำรดทำด้วยสักหลาดสีชมพู ขนาดกว้าง ๑๐
เซนติเมตร มีแถบทองขนาด ๑ เซนติเมตร ทับบนริมทั้งสองข้าง เว้นระยะไว้ ๗.๕
มิลลิเมตร มีแถบทองขนาด ๑ เซนติเมตรทั้งสองข้าง และเว้นระยะอีก ๗.๕ มิลลิเมตร
มีแถบทองขนาด ๑ เซนติเมตรอีกทั้งสองข้าง ตอนกลางสำรดมีเส้นไหมกลมสีทองขนาด ๒
มิลลิเมตร และมีตราพระเกี้ยวทำด้วยโลหะสีเงินขนาดสูง ๓.๕ เซนติเมตร ติดตามทางดิ่งกลางสำรดตอนหน้าอกทั้งสองข้าง
กรรมการสภามหาวิทยาลัย เช่นเดียวกับคณาจารย์จุฬาลงกรณ์มหาวิทยาลัย
แต่ตราพระเกี้ยวทำด้วยโลหะสีทอง
นายกสภามหาวิทยาลัยและอุปนายกสภามหาวิทยาลัย
เช่นเดียวกับกรรมการสภามหาวิทยาลัย แต่มีสายสร้อยทำด้วยโลหะสีทอง
พร้อมด้วยเครื่องหมายประจำคณะต่าง ๆ ของมหาวิทยาลัยตามแบบที่สภามหาวิทยาลัยกำหนด
ประดับระหว่างตราพระเกี้ยวทั้งสองข้าง

มาตรา ๕
ครุยวิทยฐานะของจุฬาลงกรณ์มหาวิทยาลัย มีสามชั้น คือ
ครุยดุษฎีบัณฑิต เป็นครุยพื้นผ้าโปร่งสีขาว
มีสำรดรอบขอบและที่ต้นแขนกับปลายแขน พื้นสำรดทำด้วยสักหลาดสีแดง ขนาดกว้าง ๑๐
เซนติเมตร มีแถบทองขนาด ๑ เซนติเมตร ทับบนริมทั้งสองข้าง เว้นระยะไว้ ๗.๕
มิลลิเมตร มีแถบทองขนาด ๕ มิลลิเมตรทั้งสองข้าง และเว้นระยะอีก ๗.๕ มิลลิเมตร
มีแถบทองขนาด ๑ เซนติเมตรอีกทั้งสองข้าง ตอนกลางสำรดมีแถบสักหลาดขนาด ๑ เซนติเมตร
สีตามสาขาวิชา และมีตราพระเกี้ยว ทำด้วยโลหะสีเงิน ขนาดสูง ๓.๕ เซนติเมตร
ติดตามทางดิ่งกลางสำรดบนแถบสักหลาดตอนหน้าอกทั้งสองข้าง
ครุยมหาบัณฑิต เช่นเดียวกับครุยดุษฎีบัณฑิต
แต่พื้นสำรดทำด้วยสักหลาดสีดำ
ครุยบัณฑิต เช่นเดียวกับครุยมหาบัณฑิต
แต่ตอนกลางสำรดมีเส้นไหมกลม ขนาด ๒ มิลลิเมตร สีตามสาขาวิชาแทนแถบสักหลาด

มาตรา ๖
สีตามสาขาวิชา มีดังนี้
(๑) สาขาวิชาการผังเมือง สาขาวิชา
ภูมิสถาปัตยกรรมศาสตร์ และ
สาขาวิชาสถาปัตยกรรมศาสตร์ สีน้ำตาล
(๒) สาขาวิชาครุศาสตร์ สีแสด
(๓) สาขาวิชาทันตแพทยศาสตร์ สีม่วง
(๔) สาขาวิชานิติศาสตร์ สีขาว
(๕) สาขาวิชานิเทศศาสตร์ สีน้ำเงิน
(๖) สาขาวิชาบรรณารักษศาสตร์ สีม่วงอ่อน
(๗) สาขาวิชาบัญชี สาขาวิชาพาณิชยศาสตร์
และสาขาวิชาสถิติศาสตร์ สีฟ้า
(๘) สาขาวิชาพยาบาลศาสตร์ สีแดงชาด
(๙) สาขาวิชาแพทยศาสตร์ สีเขียวแก่
(๑๐) สาขาวิชาเภสัชศาสตร์ สีเขียวมะกอก
(๑๑) สาขาวิชารัฐศาสตร์ และสาขา
วิชาสังคมวิทยา สีดำ
(๑๒) สาขาวิชาวิทยาศาสตร์ สีเหลือง
(๑๓) สาขาวิชาวิศวกรรมศาสตร์ สีเลือดหมู
(๑๔) สาขาวิชาเศรษฐศาสตร์ สีทอง
(๑๕) สาขาวิชาสัตวแพทยศาสตร์ สีฟ้าหม่น
(๑๖) สาขาวิชาอักษรศาสตร์ สีเทา

มาตรา ๗
เข็มวิทยฐานะของจุฬาลงกรณ์มหาวิทยาลัย เป็นตราพระเกี้ยว ทำด้วยโลหะสีเงิน
ขนาดสูง ๕ เซนติเมตร มีอักษรย่อสำหรับสาขาวิชาจารึกอยู่ใต้ตรา ดังนี้
การผังเมือง ผ.
ครุศาสตร์ ค.
ทันตแพทยศาสตร์ ท.
นิติศาสตร์ น.
นิเทศศาสตร์ นศ.
บรรณารักษศาสตร์ บร.
บัญชี บช.
พยาบาลศาสตร์ พย.
พาณิชยศาสตร์ พศ.
แพทยศาสตร์ พ.
ภูมิสถาปัตยกรรมศาสตร์ ภ.
สถ.
เภสัชศาสตร์ ภ.
รัฐศาสตร์ ร.
วิทยาศาสตร์ วท.
วิศวกรรมศาสตร์ วศ.
เศรษฐศาสตร์ ศ.
สถิติศาสตร์ สต.
สถาปัตยกรรมศาสตร์ สถ.
สังคมวิทยา สค.
สัตวแพทยศาสตร์ สพ.
อักษรศาสตร์ อ.

มาตรา ๘
ให้จุฬาลงกรณ์มหาวิทยาลัยจัดทำครุยประจำตำแหน่ง ครุยวิทยฐานะ และเข็มวิทยฐานะ
ตามพระราชกฤษฎีกานี้ขึ้นไว้เป็นตัวอย่าง

มาตรา ๙
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
พลตรี ประมาณ อดิเรกสาร
รองนายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากการกำหนดปริญญาในสาขาวิชา อักษรย่อสำหรับสาขาวิชา ครุยวิทยฐานะ
และเข็มวิทยฐานะของจุฬาลงกรณ์มหาวิทยาลัยตามที่เป็นอยู่ในปัจจุบันยังไม่เหมาะสมเพราะจุฬาลงกรณ์มหาวิทยาลัยได้ขยายขอบเขตทางด้านวิชาการสาขาต่าง
ๆ เพิ่มขึ้นจากเดิมเป็นอันมากประกอบกับมาตรา ๔๐ แห่งพระราชบัญญัติจุฬาลงกรณ์มหาวิทยาลัย
พ.ศ. ๒๕๒๒ กำหนดว่าการกำหนดให้สาขาวิชาที่มีการสอนในมหาวิทยาลัย มีปริญญาเช่นใด และจะใช้อักษรย่อสำหรับสาขาวิชานั้นอย่างไร
ให้ตราเป็นพระราชกฤษฎีกา และมาตรา ๔๔ แห่งพระราชบัญญัติดังกล่าว
กำหนดว่าการกำหนดให้มี ครุยประจำตำแหน่งกรรมการสภามหาวิทยาลัย ครุยประจำตำแหน่งคณาจารย์ของมหาวิทยาลัย
ครุยวิทยฐานะหรือเข็มวิทยฐานะ ตลอดจนการกำหนดลักษณะ ชนิด ประเภท และส่วนประกอบของครุยประจำตำแหน่ง
ครุยวิทยฐานะ และเข็มวิทยฐานะ ให้ตราเป็นพระราชกฤษฎีกา จึงจำเป็นต้องตราพระราชกฤษฎีกานี้













คุณากร/ผู้จัดทำ
๒๘ เมษายน ๒๕๕๔
วิชชุตา/ผู้ตรวจ
๑ มิถุนายน ๒๕๕๔


















































[๑] ราชกิจจานุเบกษา
เล่ม ๙๗/ตอนที่ ๑๐๕/ฉบับพิเศษ หน้า ๑/๙ กรกฎาคม ๒๕๒๓